**Mona Dorit Levin** (født 1939) er en norsk journalist, forfatter, skuespiller og kritiker. Mona Levin har i mange år har vært ansatt i *Aftenpostens* kulturredaksjon der hun blant annet har arbeidet som show- og underholdningsanmelder. Fra 1996 har hun vært frilans teateranmelder.

Bakgrunn og arbeid
------------------

### Oppvekst

Mona Levin ble født 19. november 1939 i Oslo som datter av den norske pianisten Robert Levin (1912–1996) og Solveig Levin (1914–2023), og søster av Sidsel Levin (født 1944 i Sverige). Hennes sønn, Andre Jerman, satte i 2023 opp standupforestillingen *Alt om min bestemor* om mormoren Solveig.

Levin-familien har jødisk opphav og måtte flykte til Sverige under andre verdenskrig på grunn av de nazistiske jødeforfølgelsene. Da statspolitiet 26. november 1942 kom for å hente Mona Levin og familien, bodde de et annet sted fordi leiligheten allerede var konfiskert. Denne feilen i adresselisten ga dem mulighet til å flykte. Etter to døgn i dekning reiste de med toget til Askim. Ved Ørje fikk de, sammen med 18 andre, hjelp av Iver Skogstad. Den tre år gamle Mona Levin ble da båret i en ryggsekk over svenskegrensen. Hun hadde fått en stor dose sovemedisin for at gråten ikke skulle avsløre dem da de gikk til fots over grensen. Fremme i Sverige 29. november var hun bevisstløs og antatt død.

### Utdannelse og skuespillerkarriere

Mona Levin studerte teatervitenskap ved State University of Iowa gjennom Fulbright-programmet og senere ved Statens teaterhøgskole i Oslo. Levin var fra 1963 til 1967 ansatt som skuespiller ved Oslo Nye Teater. Sammen med søsteren Sidsel skrev og spilte hun i den musikalske barne-TV-serien *Stian med sekken* fra 1971. Samme året medvirket hun i *HurRah*, Norges bidrag til Underholdningsfestivalen i Montreux 1971. Hun har hatt en rekke mindre roller i filmer og TV-serier. I 1981 spilte hun i Fleksnes-episoden *Tryggere kan ingen være* og i 2010 var Levin å finne i TV-serien *Hotel Cæsar* i rollen som Astrid Anker-Hansens ukjente datter, Ragnhild Røed.

### Journalistikk og forfatterskap

Mona Levin begynte å arbeide som journalist i Aftenposten i 1973, siden 1986 som teateranmelder. Hun har blant annet vært redaktør av flere norske musikkmagasiner som *Listen to Norway* fra 1992 til 2001 og Oslo-Filharmoniens magasin *Resonans* (1997–2000). Siden 2000 har hun vært redaktør for *Klassisk Musikkmagasin* og fra 2001 til 2009 var hun programredaktør i Den Norske Opera.

Som forfatter har Levin skrevet flere bøker om norske kulturpersonligheter og samfunnspersoner som faren Robert Levins selvbiografi *Med livet i hendene* (1983), Wenche Foss (1992), Arne Næss jr. (1995), Astrid Nøklebye Heiberg og Wenche Myhre (2012), i tillegg til oversettelser av en rekke programmer og skrifter innenfor musikk. Hennes siste bok er *Mors historie – en familiesaga* (2015), om familiens liv gjennom generasjoner i morens fortelling.

Mona Levin ble også omtalt i mediene etter at hun i 2009 anklaget Kåre Willoch for å være rasist og antisemitt. Levins omtale kom på grunnlag av Kåre Willochs kommentarer om dårlige muligheter for fred i Midtøsten fordi Barack Obama hadde utnevnt en stabssjef med jødisk bakgrunn. Levin har senere forklart sin historie og sitt syn i kronikken *Å leve uten frykt* publisert i *Aftenposten* 21. januar 2009. Hun har senere markert seg som samfunnsdebattant.

Mona Levin bor i Sandefjord sammen med ballettdanseren og journalistkollegaen Fredrik Rütter.

Priser
------

* Gullpennen (1988)
* Reidar Mjøens legat (2000)
* Olav Dalgards kritikerpris (2016)

Bibliografi (utvalg)
--------------------

* *Robert Levin – Med livet i hendene*. Cappelen (1983)
* *Wenche Foss – På livets scene* Gyldendal (1992/2007)
* *Arne Næss jr. – granitt og regnbue* Gyldendal (1995)
* *Det dyrebare håpet* – Astrid Nøklebye Heiberg Damm (2001)
* *66* Cappelen (2012)
* *Mors historie : En familiesaga* (2015)

Film og TV (utvalg)
-------------------

* *Fjernsynsteatret*: *Bernardas hus* (1964)
* *Kunden har alltid rett* (1965)
* *Taxi* (1969)
* *Skjemtegauken* (1970)
* *Vide med vind* (1970)
* *Stian med sekken* (1971)
* *HurRah* (1971)
* *Fleksnes*: *Tryggere kan ingen være* (1981)
* *Oppriktig talt - Mona Levin* (1984)
* *Med livet i hendene* (1985)
* *Kulturoperatørene* (1996)
* *Hotel Cæsar* (2010)
* *Shetlandsgjengen 1954*

Referanser
----------

1. ↑   Store norske leksikon, Store norske leksikon-ID Mona\_Levin[Hentet fra Wikidata]
2. ↑   snl.no[Hentet fra Wikidata]
3. 1 2   www.nettavisen.no[Hentet fra Wikidata]
4. ↑  «Mona Levin». *Store norske leksikon* **(norsk)**. 23. august 2023. Besøkt 26. november 2023.
5. ↑  Lepperød, Trond (8. desember 2012). «- Jeg har vært mye sinna i mitt liv». *Nettavisen* **(norsk)**. Besøkt 26. november 2023.
6. ↑  NRK (27. desember 2023). «Solveig Levin (108) er død». *NRK*. Besøkt 27. desember 2023.
7. ↑  «Alt om min bestemor». *Oslo Nye*. Besøkt 26. november 2023.
8. ↑
9. ↑  «De overlevde Holocaust på mirakuløst vis». *Dagen.no* **(norsk)**. 26. november 2012. Arkivert fra originalen 23. januar 2018. Besøkt 22. januar 2018.
10. ↑  Sissel Hoffengh: *Trassig og truet* - Portrettintervju i Dagsavisen 10. november 2012
11. ↑  Mona Levins film- og TV-roller (*Internet Movie Database*)
12. ↑  «Listen to Norway - the music magazine (NEDLAGT / CLOSED DOWN) - MIC Norsk musikkinformasjon». *www.mic.no*. Besøkt 26. februar 2016.
13. ↑  «Klassisk». *mezzomedia.no*. Arkivert fra originalen 7. februar 2016. Besøkt 26. februar 2016.
14. ↑  tv2. nyhetene.no 14. januar 2009
15. ↑
16. ↑  Mona Levin er årets kritiker Arkivert 2. mai 2006 hos Wayback Machine. - ballade.no 14. juni 2001

Eksterne lenker
---------------

* (en) Mona Levin på Internet Movie Database Rediger på Wikidata

* (no) Mona Levin hos Nationaltheatret Rediger på Wikidata

* (no) Mona Levin hos Sceneweb Rediger på Wikidata

* (en) Mona Levin hos The Movie Database Rediger på Wikidata
* 

* (no) Publikasjoner av Mona Levin i BIBSYS

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Historisk befolkningsregister **·** BIBSYS **·** Geni **·** VIAF **·** GND **·** LCCN **·** ISNI **·** SUDOC **·** MusicBrainz
 |